กรุงเทพมหานครและปริมณฑล ค่าฝุ่นเพิ่มขึ้นเกินเกณฑ์มาตรฐานในหลายพื้นที่ จากสภาพอากาศลมสงบ
กรุงเทพมหานครและปริมณฑล ค่าฝุ่นเพิ่มขึ้นเกินเกณฑ์มาตรฐานในหลายพื้นที่ จากสภาพอากาศลมสงบ ขณะที่ภาคเหนือค่าฝุ่นลดลงเกือบทุกพื้นที่          นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 10 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 37 - 67 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นทุกพื้นที่จากเมื่อวานนี้ 9 กุมภาพันธ์ 2563 โดยเกินเกณฑ์มาตรฐานที่กำหนดในระดับสีส้ม 23 พื้นที่ โดยพบมีค่าสูงสุด 6 พื้นที่คือ ตำบลปากน้ำ อำเภอเมือง จังหวัดสมุทรปราการ  ริมถนนลาดพร้าว ซอยลาดพร้าว 95 เขตวังทองหลาง  ริมถนนนวมินทร์ แยกบางกะปิ  แขวงคลองกุ่ม เขตบึงกุ่ม  ริมถนนลาดกระบัง เขตลาดกระบัง และแขวงคลองเตย เขตคลองเตย เนื่องจากมีลมสงบถึงลมอ่อนต่อเนื่องในหลายพื้นที่ตั้งแต่เมื่อช่วงเค่ำของเมื่อวานจนถึงขณะนี้ ทำให้ฝุ่นละอองไม่กระจายตัวและเกิดการสะสมเพิ่มขึ้น ประกอบกับ สภาพการจราจรหนาแน่นและติดขัดสะสม โดยอยากให้ประชาชนหลีกเลี่ยงไปใช้รถโดยสารสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 10 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 31 - 66 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) อยู่ในเกณฑ์มาตรฐานที่กำหนด ภาพรวมแนวโน้มค่าฝุ่นละอองลดลงเกือบทุกพื้นที่จากเมื่อวานนี้ 9 กุมภาพันธ์ 2563 โดยค่าฝุ่น PM 2.5 อยู่ในระดับสีส้มลดลงเหลือ 9 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362